**Pravila Modelarske lige**

**u školskoj godini 2020./2021.**

**Uvod**

Modelarska liga je ekipno natjecanje učenika u području modelarstva/maketarstva koje Hrvatska zajednica tehničke kulture provodi u suradnji s Hrvatskim savezom pedagoga tehničke kulture, županijskim i gradskim zajednicama tehničke kulture, društvima pedagoga tehničke kulture i osnovnim školama.

Liga je pokrenuta početkom školske godine 2012./2013. s ciljem poticanja učenika za izvannastavno stjecanje i razvoj tehničkih znanja i vještina, motorike, kreativnosti, inovativnosti, timskoga rada, izbor srednjih strukovnih i tehničkih škola i zanimanja te razvoj poduzetništva. Modelarska liga je jedinstven sustav nacionalnoga natjecanja u području modelarstva koji je prepoznat i pozitivno ocijenjen među dionicima tehničke kulture u RH, inozemstvu, predstavnicima neformalnog obrazovanja.

Zbog sprečavanja širenja bolesti COVID-19 i poteškoćama s održavanjem natjecanja uživo, u školskoj godini 2020./2021. Modelarska liga će se održati u obliku smotre modelarstva i maketarstva, na daljinu, putem web stranice Hrvatske zajednice tehničke kulture. Cilj ovogodišnje Modelarske lige je potaknuti učenike da u slobodno vrijeme izrađuju makete i modele na ponuđenu temu i time razvijaju svoju kreativnost, motoriku i timski rad.

**Sudionici, područja i teme Modelarske lige u školskoj godini 2020./2021.**

Sudionici Modelarske lige su učenici viših razreda osnovnih škola, udruga, zajednica tehničke kulture ili posebnih odjeljenja odgojno-obrazovnih ustanova.

Oni se natječu u parovima (dva učenika čine ekipu) u jednom od tri područja (maketarstvo i modelarstvo, graditeljstvo, te modelarstvo uporabnih tehničkih tvorevina) te predstavljaju osnovnu školu, udrugu, ZTK ili ustanovu u kojoj su se pripremali za Modelarsku ligu.

Pod jednakim uvjetima na Modelarskoj ligi mogu sudjelovati učenici s poteškoćama.

Modelarska liga će se održati kroz dva ciklusa. Prvi ciklus je županijska razina, a drugi državna.

Svaka ekipa može u pojedinom ciklusu prijaviti samo jedan rad.

Teme po područjima u obje razine su:

1. Maketarstvo i modelarstvo - Maketa dječjeg igrališta sa spravama
2. Graditeljstvo - Model teretnog vozila
3. Modelarstvo uporabnih tehničkih tvorevina - Model pokretnog mosta

Tehnička tvorevina mora sadržavati barem jedan pokretni dio (npr. vrata, poklopac i slično).

Preporučeni materijali za izradu tehničke tvorevine su materijali koji se koriste u navedenim područjima Natjecanja mladih tehničara.

**Županijska razina Modelarske lige**

Županijska razina natjecanja traje od 1. prosinca 2020. godine do 28. veljače 2021. godine.

Organizacijski odbor Modelarske lige Hrvatske zajednice tehničke kulture će odabrati članove stručnih ocjenjivačkih povjerenstava.

Ocjenjivačka povjerenstva će pregledati sve tehničke tvorevine koje će biti dostavljene na propisani način od 1. do 28. veljače 2021. godine te će iz svake županije izdvojiti tri tehničke tvorevine u svakom od tri područja. Od tih tehničkih tvorevina će u svakom području istaknuti po jednu.

**Selekcija za državnu razinu**

Ekipe čije su tehničke tvorevine proglašene istaknutima u svakom području na županijskoj razini imaju se pravo prijaviti na državnu razinu i to u onom području u kojem su prijavile tehničku tvorevinu na županijskoj razini.

Te tehničke tvorevine mogu ostati nepromijenjene, učenici ih mogu doraditi i unaprijediti ili pak mogu izraditi potpuno novu tehničku tvorevinu na zadanu temu.

**Državna razina Modelarske lige**

Državna razina Modelarske lige traje od 1. ožujka 2021. do 31 svibnja 2021. godine.

Tehničke tvorevine za državnu razinu moći će se prijaviti od 1. do 31. svibnja 2021. godine.

Za državnu razinu HZTK će imenovati Ocjenjivačko povjerenstvo čiji članovi nisu sudjelovali u odabiru tehničkih tvorevina na županijskoj razini.

Ocjenjivačko povjerenstvo će pregledati sve pristigle tehničke tvorevine te izdvojiti po tri u svakom području.

Na državnoj razini Ocjenjivačko povjerenstvo posebno će istaknuti po jednu tehničku tvorevinu u svakom od tri područja.

Ekipe čije su to tehničke tvorevine time postaju pobjednici Modelarske lige u školskoj godini 2020./2021. u pojedinom području.

HZTK će učenicima pobjedničkih ekipa i njihovim mentorima dodijeliti nagrade.

**Prijave tehničkih tvorevina**

Ekipu i tehničku tvorevinu za Modelarsku ligu prijavljuje njihov voditelj (učitelj/mentor).

Prijava se provodi na web stranici [https://www.hztk.hr/modelarska-liga.aspx](https://www.hztk.hr/modelarska-liga.aspx%20) i to preko internetske platforme za prijavu tehničkih tvorevina (JotForm).

U prijavi tehničkih tvorevina potrebno je priložiti tehničku dokumentaciju, detaljan opis rada, fotografije (do 5 fotografija) i video snimljen mobitelom u trajanju do 10 sekundi.

**Ostale informacije**

Ocjenjivačka povjerenstva posebno će izdvojiti tehničke tvorevine koje će biti objavljene na internetskoj stranici i facebook mreži Hrvatske zajednice tehničke kulture kako bi se populariziralo maketarsko i modelarstvo, kreativnost učenika i stručno-pedagoški rad njihovih mentora. To mogu biti tehničke tvorevine s obje razine Modelarske lige.

Kontakt za ostale informacije je Hrvoje Vrhovski (hrvoje.vrhovski@hztk.hr, 091/518-7906).

[Arhiva Modelarske lige](http://hztk.easyeditcms.hr/modelarska-liga--arhiva.aspx%22%20%5Ct%20%22_blank)